**Momemfis** (m.kreik. Μώμεμφις, *Mōmemfis*, lat. *Momemphis*) eli **Imau** (egypt. 𓆭𓆭𓆭𓊖, *Jmꜣw*; myös *Per-imat*, *Pr-jmꜣt*; *Per-nebet-imau*, *Pr-nb(t)-jmꜣw*) oli kaupunki muinaisessa Egyptissä. Se sijaitsi Ala-Egyptissä eli Niilin suistossa ja kuului Libyan/Gynatikopoliteen nomokseen, jonka pääkaupunki se jossakin vaiheessa historiaa oli. Sen arkeologinen kohde sijaitsee nykyisessä Kom el-Hisnissä.

Maantiede
---------

Momemfis sijaitsi Niilin läntisimmän Kanobikos-suuhaaran eli Kanopoksen suuhaaran länsipuolella sen ja Mareotis-järven välissä, pohjoiseen Nitriain soodajärvistä. Kaupungin paikka oli suunnilleen Memfiin ja Aleksandrian puolessa välissä. Etäisyys Niilistä on nykyisin noin 15 kilometriä, mutta joki on saattanut olla muinoin lähempänä. Kaupungin kreikankielinen nimi osoittaa sen olleen "Alempi Memfis" tai "Memfis soilla". Joskus kaupungin kreikkalaiseksi nimeksi mainitaan myös *Apis* (Ἄπις), mutta tässä sitä ei tule sekoittaa toiseen Apikseen Välimeren rannikolla.

Historia
--------

Momemfis mainitaan oman nomoksensa, Ala-Egyptin 3. nomoksen pääkaupunkina. Yleensä nomoksen nimenä esiintyy Libya, joskus Gynaikopolites ja joskus kaupungin mukaan Momemfites. Ajoituksesta on kuitenkin ristiriitaisia tietoja. Sen sanotaan toimineen nomoksen pääkaupunkina vanhan valtakunnan aikana eli noin 2686–2160 eaa. tai uuden valtakunnan ajoista lähtien, mutta toisaalta se mainitaan oman nomoksensa pääkaupunkina erityisesti roomalaisella kaudella. Arkeologian perusteella ainakin Kom el-Hisnin rauniokummun asutus on ollut olemassa ennen kaikkea vanhan valtakunnan aikana.

Momemfiistä vietiin läheisen Nitriain mineraaleja. Kaupungissa palvottiin lehmänhahmoista Hathoria, jonka kreikkalaiset yhdistivät Afroditeen, ja myöhemmin myös Isistä. Herodotoksen mukaan Momemfiin luona käytiin ratkaiseva taistelu Ahmose II:n (Amasis) ja Aprieen joukkojen välillä. Diodoros Sisilialainen sijoittaa tämän kuitenkin Mareiaan, kun taas Momemfiihin olisi sijoittunut hänen mukaansa Psametik I:n (Psammetikhos) voitto dodekarkheista.

Kaupungin paikalla Kom el-Hisnissä on suoritettu arkeologisia kaivauksia ainakin 1886, 1928, 1947–1948 ja 1950 sekä 1980-luvulla.

Lähteet
-------

1. 1 2  Momemphis (Kom el-Hisn) *Trismegistos*. Viitattu 19.10.2020.
2. 1 2 3 4 5  Smith, William: "Momemphis", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
3. ↑  Strabon: *Geografika* 17 s. 803; Diodoros Sisilialainen: *Historian kirjasto* 1.66, 1.97.
4. 1 2 3  Sitek, Dariusz: Nomes of Egypt *narmer.pl*.  2000–2020. Viitattu 19.10.2020.
5. ↑  Momemphis *Pleiades*. Viitattu 19.10.2020.
6. ↑  Momemphis (Egypt) 8 Kom el-Hisn - Μώμεμφις *ToposText*. Viitattu 19.10.2020.
7. 1 2 3  Cagle, Anthony J.: The spatial structure of Kom el-Hisn: an Old Kingdom town in the western Nile Delta, Egypt *ResearchWorks Archive*. Viitattu 19.10.2020.
8. ↑  Nomes *Sesh Kemet Egyptian Scribe 𓆎𓅓𓏏𓊖*.  Arkistoitu 16.11.2020. Viitattu 19.10.2020.
9. ↑  Momemphites Nomos *Pleiades*. Viitattu 19.10.2020.
10. ↑  Smith, Stuart Tyson: Kom el‐Hisn *Wiley Online Library*. Viitattu 19.10.2020.
11. 1 2 3  Momemphis *Brill's New Pauly*. Brill. Viitattu 19.10.2020.
12. ↑  Herodotos: *Historiateos* 2.163. 2.169; Diodoros Sisilialainen: *Historian kirjasto* 1.66, 1.68.

Kirjallisuutta
--------------

* Wenke, Robert J. et al.: *Kom El-Hisn (Ca. 2500-1900 BC): An Ancient Settlement in the Nile Delta*. Lockwood Press, 2016.